Carl Bernstein: 'Život Hillary Rodham Clinton'
Knjiga  'Žena koja upravlja' pokriva najveći dio života bivše američke prve dame – od djetinjstva pa do trenutka kad je službeno objavi
Ovaj tjedan u američkim se knjižarama pojavila biografija newyorške senatorice, bivše prve američke dame i predsjedničke kandidatkinje Hillary Rodham Clinton iz pera Carla Bernsteina, novinara koji je zajedno s Bobom Woodwardom najzaslužniji za "provaljivanje" afere Watergate koje je dovelo do ostavke predsjednika Nixona. Knjiga – A Woman in Charge: The Life of Hillary Rodham Clinton - pokriva najveći dio života bivše američke prve dame – od djetinjstva pa do trenutka kad je službeno objavila svoju kandidaturu za predsjedničku nominaciju Demokratske stranke. Carl Bernstein tvrdi da je riječ o "stvarnoj biografiji", a ne o friziranoj verziji kakvu je ponudilo dosad nekoliko drugih autora i sama senatorica Clinton u memoarima koje je objavila prije nekoliko godina pod naslovom . Biografija se temelji na interviewima s preko dvije stotine osoba – prijateljima, suradnicima, rodbinom i neprijateljima - međutim, u pripremama za knjigu autor nije razgovarao sa senatoricom ni bivšim predsjednikom Clintonom. "Na kraju nisam bio uopće iznenađen, unatoč činjenici da su oboje obećavali da će razgovarati sa mnom, jer oni nijedan ni drugi ne vole knjige o njima koje nisu na neki način sami začeli. Tako je bilo i u prošlosti s drugim autorima, a ovaj se put ponovilo". Carl Bernstein kaže kako razgovor s bivšim predsjednikom i senatoricom Clinton, zapravo ne bi mnogo izmijenio u njegovoj knjizi, jer je razgovarao s mnogima koji odlično poznaju Clintonove. Primjerice, s Webbom Hubbelom, predsjednikovim suradnikom i jednom od ključnih osoba skandala Whitewater, Betsy Wright, šeficom osoblja Billa Clintona u doba dok je bio guverner Arkansasa i Donnom Shalalom, bivšim ministricom zdravstva. Autor u svojoj knjizi pojašnjava često nevjerojatnu dinamiku odnosa bračnog para Clinton, kao i opseg u kojem je Hillary bila odgovorna za neke pobjede ali i neuspjehe Billa Clintona i na guvernerskom i na predsjedničkom položaju. Slijedi početak biografije Hillary Rodham Clintom . Carl Bernstein kaže kako je slika koju njegova knjiga nudi o životu senatorice Clinton bitno drugačija od onoga što je ona sama ponudila u autobiografiji , a to se posebno odnosi na njeno djetinjstvo i obitelj. Ta knjiga – kaže Bernstein - u suprotnosti je s njegovim otkrićima, kao i drugih autora koji su istraživali život Hillary Rodham Clinton. Po njemu, obiluje samo-reklamerstvom, samo-mitologiziranjem i vrlo često istinu dotiče tek u vrlo osnovnim elementima. "Izbjegavam psihobiografije, ali mislim da autor mora iznijeti činjenice i dopustiti ljudima da sami zaključe što je istina, a što ne. Postoji jedna doza nejasnoga o toj osobi koja bi mogla postati predsjednica Sjedinjenih Država i mislim da je bolje da znamo tko je ona". Na preko šest stotina stranice svoje biografije senatorice Clinton Carl Bernstein iznosi vrlo podroban portret bivše prve američke dame, međutim, on se sastoji u najvećoj mjeri od incidenata, opisa i teorija koje su uglavnom poznate pažljivijim pratiteljima američke političke scene. Knjigu objavila je izdavačka kuća Knopf iz New Yorka.